MNR-studie moet kyk of Moderna-versterker werkDie Moderna-entstof. (Foto: Justin Sullivan / AFP) Die Suid-Afrikaanse Mediese Navorsingsraad (MNR) gaan ’n studie onderneem om die doeltreffendheid van die heteroloë Moderna-skraagdosis teen Covid-19 te bepaal. Die studie, wat deur die MNR geborg en gesamentlik deur Moderna finansier word, staan as die Sherpa-studie bekend en word deur die Sisonke-navorsingspan gelei. Die navorsers beoog om tot 15 000 deelnemers te betrek wat een óf twee dosisse van die Johnson & Johnson-entstof gedurende die Sisonke-entstofprogram vir gesondheidswerkers ontvang het. “Dit sal die navorsingspan in staat stel om die doeltreffendheid van die Moderna-skraagdosis teen die nuwe variante in Suid-Afrika te ondersoek. Dit sal ook bykomende data oor dié entstof aan die Suid-Afrikaanse Reguleringsowerheid vir Gesondheidsprodukte (Sahpra) verskaf vir die moontlike lisensiëring van die entstof,” sê die MRN. Die heteroloë benadering, wat beteken dat verskillende entstowwe gebruik word om die immuunstelsel te versterk, is in ander lande soos die VSA, Kanada en in Europa toegepas. Baie studies toon dat hierdie inentingsbenadering sterk neutraliserende teenliggaampies kan opbou, en doeltreffend kan wees om Covid-19 te voorkom. Die Sherpa-studie is reeds by uitgesoekte kliniese navorsingsfasiliteite in Suid-Afrika van stapel gestuur, wat ook aan die Sisonke-studie deelgeneem het. “Die Covid-19-pandemie is nog nie verby nie en baie mense het nog nie ŉ versterker ontvang nie. Die Sherpa-studie sal deurslaggewende data oor heteroloë versterkers verskaf en moontlik help om nog ’n doeltreffende entstof in Suid-Afrika te lisensieer,” het dr. Nigel Garrett, mede-hoofondersoeker van die Sherpa-studie, gesê. Prof. Ameena Goga, ook ŉ hoofondersoeker by dié studie, benadruk dat entstowwe deurslaggewend is om ernstige siekte weens Covid-19 onder kwesbare groepe te verhoed. “Sherpa sal veiligheid- en doeltreffendheidsdata verskaf vir heteroloë versterking met die Moderna-entstof onder gesondheidsorgwerkers en leiding betreffende toekomstige entstofstrategieë gee.” Jacqueline Miller, senior vise‑president van oordraagbare siekte-ontwikkeling by Moderna, sê die maatskappy ondersteun die MNR se pogings om bykomende, internasionale data oor die doeltreffendheid van die entstofversterker te bekom. “Die Sherpa-studie beklemtoon ons verbintenis tot die ondersteuning van navorsing in Afrika, waar ons onlangs aangekondig het dat ons ’n moderne mRNA-fasiliteit in Kenia sal bou om Afrika te bedien,” sê Miller.